

**ŠILALĖS RAJONO SAVIVALDYBĖS ADMINISTRACIJOS**

**DIREKTORIUS**

ĮSAKYMAS

DĖL šilalės rajono savivaldybės administracijos direktoriaus 2019 m. balandžio 4 d. įsakymo nr. dįs-96 „dėl BŪSTO PRITAIKYMO NEĮGALIESIEMS TVARKOS APRAŠO ĮGYVENDINIMO“ pakeitimo

2021 m. rugsėjo 3 d. Nr. DĮS-126

Šilalė

Vadovaudamasis Lietuvos Respublikos vietos savivaldos įstatymo 18 straipsnio 1 dalimi, 29 straipsnio 8 dalies 2 ir 3 punktais, Būsto pritaikymo neįgaliesiems tvarkos aprašu, patvirtintu Lietuvos Respublikos socialinės apsaugos ir darbo ministro 2019 m. vasario 19 d. įsakymu Nr. A1-103 ,,Dėl Būsto pritaikymo neįgaliesiems tvarkos aprašo patvirtinimo“, Būsto pritaikymo neįgaliesiems komisijos pavyzdiniais nuostatais, patvirtintais Neįgaliųjų reikalų departamento prie Socialinės apsaugos ir darbo ministerijos direktoriaus 2019 m. kovo 14 d. įsakymu Nr. V-23 „Dėl Būsto pritaikymo neįgaliesiems komisijos pavyzdinių nuostatų patvirtinimo“:

1. Pakeičiu Šilalės rajono savivaldybės Būsto pritaikymo neįgaliesiems komisijos nuostatus, patvirtintus Šilalės rajono savivaldybės administracijos direktoriaus 2019 m. balandžio 4 d. įsakymu Nr. DĮS-96 „Dėl Būsto pritaikymo neįgaliesiems tvarkos aprašo įgyvendinimo“:

1.1. pakeičiu 9.3 papunktį ir jį išdėstau taip:

„9.3. priima sprendimą dėl būsto pritaikymo (arba jo nepritaikymo), dėl būsto pritaikymo preliminaraus darbų aprašo ir išlaidų sąmatos patvirtinimo arba nepatvirtinimo;“;

1.2. pakeičiu 9.15 papunktį ir jį išdėstau taip:

„9.15. įvertina neįgaliesiems pritaikytus būstus ir nustačiusi, kad būstas pritaikytas ir pritaikymo darbai atlikti tinkamai, pasirašo darbų užbaigimo aktą. Jeigu einamaisiais metais atlikti ne visi būsto pritaikymo darbai, Komisija priima sprendimą priimti ir apmokėti tuos būsto pritaikymo darbus, kurie einamaisiais metais buvo atlikti iš einamųjų metų valstybės biudžeto ir savivaldybės biudžeto skirtų asignavimų (pasirašo tokių darbų perdavimo–priėmimo aktą), bei likusių, einamaisiais metais neatliktų, būsto pritaikymo darbų atlikimo ir būsto pritaikymo terminą perkelti į kitus metus ir juos užbaigus apmokėti iš kitais metais valstybės biudžeto ir savivaldybės biudžeto skirtų asignavimų.“;

1.3. pakeičiu 18 punktą ir jį išdėstau taip:

„18. Komisijos vykdomoje nepritaikyto būsto apžiūroje dėl būsto pritaikymo poreikio neįgaliajam nustatymo privalo dalyvauti bent vienas komisijos narys ir statybos darbų specialistas (jeigu jis nėra komisijos narys). Būsto apžiūroje nedalyvavę Komisijos nariai su būsto pritaikymo poreikio vertinimo rezultatais supažindinami, pateikiant prašomo pritaikyti būsto nuotraukas, filmuotą medžiagą. Komisijos nariai, iškilus papildomų klausimų, turi teisę atvykti į prašomą pritaikyti būstą arba susisiekti su neįgaliuoju (ar jo artimaisiais) ir aptarti šiuos klausimus arba gauti papildomos informacijos.“;

1.4. papildau 9.16 papunkčiu:

„9.16. priima sprendimą priimti ir apmokėti dalį būsto pritaikymo darbų, kurie buvo atlikti einamaisiais metais, jei einamaisiais metais būstas nebuvo baigtas pritaikyti (pasirašo tokių darbų perdavimo–priėmimo aktą), bei likusių neatliktų būsto pritaikymo darbų atlikimo ir būsto pritaikymo terminą perkelti į kitus metus;“;

1.5. papildau 9.17 papunkčiu:

„9.17. vadovaudamasi tvarkos aprašo 121 punktu ir gavusi Neįgaliųjų reikalų departamento pritarimą, priima sprendimą dėl papildomai perkamos įrangos ir (ar) atliekamų būsto bei gyvenamosios aplinkos pritaikymo darbų neįgaliajam, kurie neišvardyti tvarkos aprašo 9–12 punktuose.“.

2. Pavedu paskelbti šį įsakymą Šilalės rajono savivaldybės interneto svetainėje [www.silale.lt](http://www.silale.lt) ir Teisės aktų registre.

Šis įsakymas gali būti skundžiamas Lietuvos Respublikos administracinių bylų teisenos įstatymo nustatyta tvarka Lietuvos administracinių ginčų komisijos Klaipėdos apygardos skyriui (H. Manto g. 37, 92236 Klaipėda) arba Regionų apygardos administracinio teismo Klaipėdos rūmams (Galinio Pylimo g. 9, 91230 Klaipėda) per vieną mėnesį nuo šio įsakymo įteikimo suinteresuotam asmeniui dienos.

Administracijos direktorius Tadas Bartkus